Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται ο κύριος Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα, Τετάρτη 14 Σεπτεμβρίου 2020, θα συζητηθούν δύο επίκαιρες ερωτήσεις, ενώ αντίστοιχα δεν θα συζητηθούν δύο επίκαιρες ερωτήσεις. Η πρώτη με αριθμό 35/9-10-2020 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλα προς τον Υπουργό Μετανάστευσης και Ασύλου, με θέμα: «Μισαλλόδοξες προτάσεις για δημιουργία κλειστών δομών για μετανάστες, πρόσφυγες και αιτούντες άσυλο σε ξερονήσια» δεν θα συζητηθεί, λόγω κωλύματος του Βουλευτή. Επίσης, η δεύτερη με αριθμό 54/12-10-2020 επίκαιρη ερώτηση πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Τα παρατεταμένα περιοριστικά μέτρα σε ορισμένους νομούς επιβάλλουν παράλληλα και άμεσα και ουσιαστικά μέτρα στήριξης επιχειρήσεων, επαγγελματιών, αγροτών, εργαζομένων, ανέργων και ευάλωτων κοινωνικών ομάδων», δεν θα συζητηθεί κατόπιν συνεννόησης. Τώρα θα συζητηθεί η πρώτη με αριθμό 34/9-10-2020 επίκαιρη ερώτηση πρώτου κύκλου του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεώργιου Βαρεμένου προς τον Υπουργό Αγροτικής Ανάπτυξης και Τροφίμων, με θέμα: «Άμεση ανάγκη επίσπευσης των αποζημιώσεων των καλλιεργητών του Δήμου Οινιάδων λόγω «Iανού»». Στην επίκαιρη ερώτηση θα απαντήσει ο Υπουργός Αγροτικής Ανάπτυξης και Τροφίμων κ. Βορίδης. Κύριε Βαρεμένε, έχετε τον λόγο για δύο λεπτά.
Κύριε Υπουργέ, φαντάζομαι πως δεν χρειάζεται να περιγράψω τον «Ιανό» ή άλλα παρόμοια φαινόμενα. Μέχρι και ο κ. Μητσοτάκης μετεκλογικά αναγνωρίζει ότι υπάρχουν τέτοια φαινόμενα και κλιματική αλλαγή, ενώ προεκλογικά τα απέδιδε στον ΣΥΡΙΖΑ, αλλά αυτό είναι άλλη κουβέντα. Τώρα ήρθα εδώ να σας πω ότι ο «Ιανός» με τα καταστρεπτικά του αποτελέσματα έπληξε και περιοχές της Αιτωλοακαρνανίας, όπως είναι η περιοχή του Κάτω Αχελώου και όπως είναι, επίσης, οι περιοχές Γαλατά και Κρυονερίου. Κάποιες από αυτές τις περιοχές δεν απείχαν πάνω από τέσσερα, πέντε χιλιόμετρα από το μάτι του κυκλώνα. Η Κεφαλλονιά είναι απέναντι, αν έχετε περάσει από εκεί. Είχαμε ζημιές στα βαμβάκια, στα ρύζια και στις ελιές. Τα ρύζια έπεσαν κάτω και παρατηρήθηκε το φαινόμενο της αναφύτρωσης. Ακόμη κι εσείς που κατάγεστε από την Αθήνα και ενδεχομένως να μην έχετε επισκεφθεί ορυζώνα, θα βλέπατε ότι είχαμε σε αυτές τις περιπτώσεις ολική καταστροφή. Το ίδιο έγινε στα βαμβάκια και στις ελιές. Στις ελιές προηγήθηκε μια άλλη καταστροφή, όχι φυσική, όπως ξέρετε, κύριε Υπουργέ. Μετά την κατακρήμνιση των τιμών, τη δημιουργία ενός τεράστιου οικονομικού και κοινωνικού προβλήματος στην περιοχή της Αιτωλοακαρνανίας, όπου παράγεται η μεγαλύτερη ποσότητα της ελιάς Καλαμών με την αντίστοιχη ποιότητα, ήρθε κι έδεσε και ο «Ιανός», σαν το κερασάκι στην τούρτα. Τα πολλά λόγια είναι φτώχεια, κύριε Υπουργέ, και από φτώχεια υπάρχει αρκετή εκεί κάτω. Δύο ερωτήματα θα θέσω στην πρώτη φάση, για να κρατήσω και χρόνο, αν χρειαστεί, για τη δευτερολογία. Πρώτον: Θα γίνει άμεση αποζημίωση των παραγωγών; Άμεση καταγραφή προηγήθηκε, όπως είναι η απαραίτητη προϋπόθεση; Για την ελιά Καλαμών, πείτε μας, αν είναι δυνατόν, με δύο λέξεις και με ειλικρίνεια, αν δεν πρόκειται να γίνει τίποτα. Όχι άλλα αφηρημένα λόγια και θολές υποσχέσεις. Και δεύτερον, κύριε Υπουργέ, ξέρετε ότι τα βαμβάκια και τα ρύζια τελούν υπό το καθεστώς της συνδεδεμένης αποζημίωσης. Θα ελαχιστοποιήσετε ή θα μηδενίσετε, όπως κάνατε σε άλλες περιοχές, την ελάχιστη ποσότητα που χρειάζεται για τη συνδεδεμένη ενίσχυση;
Ευχαριστούμε τον κ. Βαρεμένο. Τον λόγο έχει ο κύριος Υπουργός.
Ευχαριστώ, κύριε Πρόεδρε. Θα σας πω ότι σχετικά με τις καταστροφές που προκλήθηκαν από τις βροχοπτώσεις και την ανεμοθύελλα στις 18 και 19 Σεπτεμβρίου 2020 στην ευρύτερη περιοχή της Περιφερειακής Ενότητας Αιτωλοακαρνανίας, κυρίως στην ευρύτερη περιοχή του Δήμου Ιεράς Πόλης Μεσολογγίου, στην οποία ανήκει ο πρώην Δήμος Οινιάδων στο δέλτα του Αχελώου, σε διάφορες καλλιέργειες, όπως ρύζια, βαμβάκια, καλαμπόκια, ελαιοκαλλιέργειες, διενεργήθηκαν οι απαραίτητες επισημάνσεις από τις υπηρεσίες του ΕΛΓΑ, έγιναν τριάντα οκτώ αναγγελίες και υποβλήθηκαν οκτακόσιες ενενήντα επτά δηλώσεις από την πλευρά των παραγωγών. Υπήρξε μια προθεσμία για την υποβολή της δεκαπενθήμερης δήλωσης από την πλευρά των παραγωγών, η οποία έληγε στις 5 Οκτωβρίου. Κατόπιν αιτήματος, παραγωγών κυρίως, δόθηκε μια προθεσμία μέχρι τις 12 Οκτωβρίου για την υποβολή της δήλωσης αυτής, προκειμένου να διευκολυνθούν οι πληγέντες παραγωγοί να προχωρήσουν στις δηλώσεις τους. Έχουν ξεκινήσει εκτιμήσεις με κλιμάκιο δέκα γεωτεχνικών και οι εκτιμήσεις αυτές θα ολοκληρωθούν περί τα τέλη Οκτωβρίου, αρχές Νοεμβρίου του 2020. Επομένως θα έχει ολοκληρωθεί το εκτιμητικό έργο, το οποίο κάνει ο ΕΛΓΑ. Από τα καλυπτόμενα ασφαλιστικά αίτια μικρές ζημιές προξενήθηκαν και σε απώλειες ζωικού κεφαλαίου. Δύο δηλώσεις έχουμε σε αιγοπρόβατα. Επιπρόσθετα, από τις ανωτέρω περιοχές έχουμε ζημιές οι οποίες καλύπτονται από τον Κανονισμό Κρατικών Οικονομικών Ενισχύσεων. Εντοπίζονται σε πάγιο φυτικό κεφάλαιο και σε αποθηκευμένα προϊόντα. Υποβλήθηκαν δεκαέξι δηλώσεις παγίου κεφαλαίου - στάβλοι, αποθήκες, εξοπλισμοί - , τέσσερις δηλώσεις φυτικού κεφαλαίου - κυρίως ελαιόδενδρα - και μία δήλωση αποθηκευμένων προϊόντων, οι καταγραφές των οποίων ολοκληρώθηκαν. Συνολικά υποβλήθηκαν είκοσι μία αρχικές αιτήσεις για ζημιές εκ μέρους των παραγωγών. Τι είναι εκείνο το οποίο θα κάνουμε για την άμεση αποζημίωσή τους; Σύμφωνα με τον προγραμματισμό μας, στις 19 Οκτωβρίου, ημέρα Δευτέρα, θα υπάρξει νομοθετική πρωτοβουλία, η οποία θα επιτρέψει να γίνουν τα εξής: Πρώτον, να καταβληθεί το 100% της αποζημιώσεως - και όχι τα ποσοστά που ορίζει σήμερα ο κανονισμός του ΕΛΓΑ - προς τους παραγωγούς και, δεύτερον, θα μας επιτρέψει να δώσουμε προκαταβολή - και έχω πει γενναία προκαταβολή - για τις ενισχύσεις. Σύμφωνα με τον προγραμματισμό αυτό, η προκαταβολή αυτή θα καταβληθεί ελπίζουμε στα μέσα προς τέλος Οκτωβρίου, δηλαδή ουσιαστικά μέσα στο επόμενο διάστημα. Ενδεχομένως από την επόμενη Τρίτη και Τετάρτη να αρχίσει η καταβολή των ενισχύσεων, των αποζημιώσεων αυτών, η οποία, όμως, θα έχει χαρακτήρα προκαταβολής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Παρακαλώ να έχω πέντε δευτερόλεπτα, κύριε Πρόεδρε, και θα τα πω τα υπόλοιπα στη δευτερολογία μου. Εν συνεχεία, θα καταβληθεί το σύνολο των ποσών των αποζημιώσεων μέχρι τα τέλη Ιανουαρίου ή τον Φεβρουάριο του 2021. Όπως ξέρετε, η κανονική διαδικασία καταβολής των αποζημιώσεων του ΕΛΓΑ είναι να καταβάλλονται τον Ιούνιο του επόμενου έτους. Δηλαδή, κανονικά, αν δεν προχωρούσαμε στην επίσπευση αυτή, οι αποζημιώσεις θα καταβάλλονταν 65% τον Ιούνιο του 2021 και 35% τον Δεκέμβρη του 2021. Έρχεται, λοιπόν, η επίσπευση αυτή, γενναία προκαταβολή μέχρι το τέλος Οκτωβρίου και, εν συνεχεία, θα ολοκληρωθεί η καταβολή των αποζημιώσεων μέχρι τις αρχές του 2021.
Κύριε Βαρεμένε, έχετε τον λόγο για τη δευτερολογία σας.
Τη νομοθετική πρωτοβουλία, κύριε Υπουργέ, την αναμένουμε. Από ό,τι συνάγω και εγώ από τα στοιχεία, τα ποσά που απαιτούνται για τις αποζημιώσεις δεν είναι δραματικά, οπότε υπάρχει δυνατότητα να καταβληθεί και η προκαταβολή, όπως είπατε, εντός του Οκτωβρίου και η υπόλοιπη αποζημίωση, διότι ήταν ένα εξαιρετικό γεγονός, δεν ήταν κάτι συνηθισμένο, όπως αυτά που μπορούν να συμβαίνουν κάθε χρόνο και να ανταποκρίνεται ο ΕΛΓΑ. Παρατήρησα κάτι, κύριε Υπουργέ. Δεν είπατε τίποτα για την ελιά Καλαμών. Τίποτα. Κατά καιρούς έχουν ακουστεί διάφορα, όπως τιμές απόσυρσης, ενίσχυση από το Πρόγραμμα Αγροτικής Ανάπτυξης με ανώτατο όριο το ποσό των 7.000. Μετά ακούστηκε κάτι άλλο, ενίσχυση λόγω κορωνοϊού κ.λπ.. Τελικά, κύριε Υπουργέ, δεν δίνετε έξι νούμερα του Τζόκερ στους παραγωγούς, διότι άλλου είδους ενίσχυση δεν βλέπουν; Ή θεωρείτε ότι δεν είναι άξιοι ενίσχυσης; Η κατάσταση, όμως, διαμορφώθηκε σε ένα εμβληματικό προϊόν, εξαγώγιμο προϊόν. Εάν επαναληφθεί η περσινή χρονιά και στη φετινή σοδειά, κύριε Υπουργέ, το πρόβλημα θα είναι δομικό. Θα αντιμετωπίσουμε προοπτική ενός άμεσου κινδύνου να αφήσουν τα χωράφια οι παραγωγοί. Πού; Στην ελιά Καλαμών, στο δυναμικότερο προϊόν, στο superfood, για να το πω και έτσι, μπας και το καταλάβει κανένας εδώ στην Αθήνα. Και να σας πω και κάτι άλλο; Και στη στρογγυλή πράσινη ελιά, όπου άρχισε ήδη η σοδειά φέτος, παρατηρείται μια μείωση των τιμών 30% με 35%. Έρχεται, δηλαδή, το πρόβλημα των δύο τύπων ελιάς να συνδυαστεί και να έχουμε πολλαπλασιαστικά δυσμενή ή ακόμη και τραγικά αποτελέσματα για ένα λαϊκό εισόδημα που στήριξε πολύ κόσμο, κύριε Υπουργέ, στη διάρκεια της οικονομικής κρίσης, της προηγούμενης, τώρα έχουμε την επόμενη. Ήταν ένα αποκούμπι. Και τώρα καλούμεθα, δηλαδή, να κάνουμε τι; Τι να κάνουν οι παραγωγοί; Να στραφούν προς τα πού; Να εγκαταλείψουν ποιο προϊόν; Με ποιο κουράγιο να πάνε στο χωράφι να ρίξουν λίπασμα, να συνεχίσουν την καλλιέργεια, όταν πάνε να πουλήσουν και πουλάνε στις τιμές κόστους; Ποιο κίνητρο έχει ο παραγωγός να συνεχίσει να καλλιεργεί αυτό το εμβληματικό προϊόν, που είναι σήμα κατατεθέν για τις εξαγωγές της χώρας;
Ευχαριστούμε τον κ. Βαρεμένο. Ορίστε, κύριε Υπουργέ, έχετε τον λόγο για τη δευτερολογία σας.
Θα συνεχίσω στα όσα ρωτάτε με την ερώτησή σας, γιατί στην ερώτησή σας κάνετε μία αναφορά στο κείμενο για το θέμα των Καλαμών, αλλά στα ερωτήματά σας δεν μας θέτετε το ζήτημα. Θα σας πω κάτι γι' αυτό, απλώς σας λέω ότι η απάντησή μου είναι εστιασμένη σε αυτά που με ρωτάτε.
Εντάξει, επειδή βρίσκεται σε εξέλιξη μία συζήτηση…
Εντάξει, το κατανοώ, αλλά μη με κακολογείτε γι' αυτό. Θέλω να πω ότι απαντώ σε ό,τι με ρωτάτε. Αν με ρωτούσατε για την ελιά Καλαμών, θα σας έλεγα να μιλήσουμε για την ελιά Καλαμών. Με έχετε ρωτήσει για τις καταστροφές.
Εντάξει, με αφορμή όσα έχουν ειπωθεί.
Πολύ ωραία. Άρα σας έχω απαντήσει σε αυτό το κομμάτι. Επιτρέψτε μου να πω κάτι ακόμα, το οποίο θεωρώ σημαντικό για τους παραγωγούς, στον βαθμό που μας παρακολουθούν. Όσοι έχουν υποστεί ζημίες σε ζητήματα που δεν εντάσσονται στον μηχανισμό αποζημιώσεων του ΕΛΓΑ, θα πρέπει να εξατομικεύσουν τον φάκελό τους και επομένως να προχωρήσουν - δηλαδή εδώ εσείς, βέβαια, δεν έχετε πάρα πολλά, μιλώ για στάβλους, αποθήκες, εξοπλισμούς, τα οποία πρέπει να μπουν σε προγράμματα για να καλυφθούν - να κάνουν εξατομικευμένες δηλώσεις οι οποίες να υποστηρίζονται από τα σχετικά δικαιολογητικά, προκειμένου να μπορέσουμε να τους αποζημιώσουμε. Άρα ένα κομμάτι είναι αυτό. Επειδή είπατε ότι οι ζημιές δεν είναι πολλές, οι ζημιές από τον «Ιανό» - οι ζημιές που αποζημιώνει ο ΕΛΓΑ - ξεπερνούν τα 100 εκατομμύρια ευρώ. Επομένως ενδεχομένως στην Αιτωλοακαρνανία να μην είναι τόσο μεγάλες, αλλά οι ζημιές από τον «Ιανό» ήταν πάρα πολύ μεγάλες. Θα ήταν αδύνατον να τις πληρώσει ο ΕΛΓΑ με τον προϋπολογισμό του, εάν δεν υπήρχε απόφαση ενίσχυσής του από το αποθεματικό και από τον τακτικό προϋπολογισμό. Επομένως να ξέρουμε ότι αυτό που σας προανήγγειλα καθίσταται δυνατό χάρη στην ευαισθησία, την αμεσότητα και τις εντολές που έχει δώσει ο Πρωθυπουργός, προκειμένου να ενισχυθεί ο ΕΛΓΑ με άρτιο νομικά τρόπο ο οποίος δεν δημιουργεί ζητήματα. Και ενδεχομένως θα χρειαστεί και σε αυτό να υπάρξει μια συμπληρωματική νομοθεσία, που θα κληθεί η Βουλή να υιοθετήσει τη Δευτέρα, για να μπορέσουμε να καταβάλουμε αυτές τις ενισχύσεις. Με ρωτάτε στην ερώτησή σας για τις συνδεδεμένες. Πράγματι είναι κρίσιμο ζήτημα αυτό. Δεν δημιουργείται κανένα ζήτημα. Όταν υπάρχουν καταστροφές, δεν υπάρχει η απαίτηση της παραδόσεως των ελαχίστων ποσοτήτων.
Συγκεκριμένα εδώ, κύριε Υπουργέ!
Ναι, σας απαντώ, στις καταστροφές, όμως. Σε αυτούς, λοιπόν, που έχουν υποστεί καταστροφή δεν υπάρχει η απαίτηση της παραδόσεως των ελαχίστων ποσοτήτων που απαιτεί η συνδεδεμένη.
Στην Καρδίτσα, όμως, επιλέξατε άλλη…
Όχι, και στην Καρδίτσα ισχύει το ίδιο. Θα ισχύσει παντού το ίδιο. Είπαμε ότι σε όσους έχουν υποστεί καταστροφή παντού, δεν θα χρειαστεί να καταβάλουν τη συνδεδεμένη. Όσον αφορά την ελιά Καλαμών για την οποία με ρωτάτε, εκκρεμεί αίτημά μας προς το Γενικό Λογιστήριο. Έχουμε ετοιμάσει μέτρο κρατικής οικονομικής ενίσχυσης, του οποίου η έγκριση εκκρεμεί στο Γενικό Λογιστήριο.
Ευχαριστούμε τον κύριο Υπουργό. Επόμενη είναι η τρίτη με αριθμό 48/12-10-2020 επίκαιρη ερώτηση πρώτου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Να σταματήσουν τώρα οι απολύσεις του έμπειρου προσωπικού του ΕΛΓΑ μέσω δικαστικών αποφάσεων». Ορίστε, κυρία Μανωλάκου, έχετε τον λόγο.
Όσον αφορά την εκτίμηση των τεράστιων καταστροφών από τον μεσογειακό κυκλώνα «Ιανός» στο φυτικό και ζωικό κεφάλαιο, στα μελίσσια και στις υποδομές που, όπως είπατε και εσείς πριν στον συνάδελφο, ξεπερνάνε και τα 100 εκατομμύρια ευρώ, φαίνεται ότι πρόκειται, πράγματι, για μεγάλη καταστροφή. Χρειαζόμαστε, λοιπόν, γεωπόνους και κτηνιάτρους εκτιμητές άμεσα και γρήγορα. Όμως, αντί γι' αυτό, βλέπουμε ότι στις 29 Σεπτέμβρη υπάρχει μία δικαστική απόφαση που λέει ότι πρέπει να απολυθούν δώδεκα γεωπόνοι εκτιμητές από τον ΕΛΓΑ, ακριβώς εκεί δηλαδή που χρειάζονται οι άνθρωποι αυτοί και βεβαίως εργάζονται εδώ και χρόνια στον φορέα. Αυτοί οι υπάλληλοι παρέμεναν στη θέση τους με βάση πρωτόδικες αποφάσεις δικαστηρίων που τους είχαν δικαιώσει. Ωστόσο, ενάντια σε αυτές τις αποφάσεις, η τότε διοίκηση του ΕΛΓΑ, η προηγούμενη, επί κυβέρνησης ΣΥΡΙΖΑ, τους οδήγησε και πάλι στο εφετείο, αν και τους υποσχόταν ότι θα έφερνε κάποια τροποποίηση. Πρόκειται για ένα προσωπικό με πολύ μεγάλη εμπειρία, εξειδικευμένο στην εκτίμηση των ζημιών και κινδυνεύει να χάσει τη δουλειά του, ενώ καλύπτει πάγιες και διαρκείς ανάγκες σε έναν υποστελεχωμένο οργανισμό, του οποίου αυξάνεται συνεχώς ο όγκος των εργασιών του. Εμείς θεωρούμε ότι είναι προκλητικό τη στιγμή που κάθε χρόνο καταγράφονται καταστροφές και τη στιγμή που υπάρχει έλλειψη προσωπικού, κάτι που αποτυπώνεται, αν θέλετε, και στις καθυστερήσεις στην εκτίμηση των ζημιών και στην αποζημίωση των αγροτών που έχουν ανάγκη τις αποζημιώσεις, να κινείται διαδικασία απόλυσης εργαζομένων μέσω της δικαστικής οδού. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αυτό που σας ζητάμε είναι να παραμείνουν στην εργασία τους οι γεωπόνοι εκτιμητές που οδηγούνται στην ανεργία, ύστερα από την εκδίκαση των εφέσεων που καταθέτει η προηγούμενη διοίκηση του ΕΛΓΑ και να ενισχυθεί ο φορέας με μόνιμο προσωπικό, τόσο γεωτεχνικό όσο και διοικητικό, ώστε να εξασφαλίζεται η αμεσότερη καταγραφή ζημιών και η καταβολή αποζημιώσεων. Δεν ζητάμε πολλά. Πρόκειται για κάτι που ζητούν και οι αγρότες και οι γεωτεχνικοί αλλά και μία σειρά από φορείς. Είναι αιτήματα πάρα πολύ λογικά και πολύ ρεαλιστικά.
Ευχαριστούμε, κυρία Μανωλάκου. Ορίστε, κύριε Υπουργέ, έχετε τον λόγο για την πρωτολογία σας.
Ως προς το πρώτο θέμα που θέτει η κ. Μανωλάκου, πράγματι η περιγραφή του ζητήματος είναι έτσι όπως την κάνει. Επομένως γνωρίζετε πολύ καλά ότι υπάρχει απόφαση του εφετείου που κρίνει το ζήτημα αυτό. Η διοίκηση του ΕΛΓΑ δεσμεύεται και είναι υποχρεωμένη να εκτελέσει τις δικαστικές αποφάσεις. Άρα δεν υπάρχει άλλη δυνατότητα σε αυτό. Σε ό,τι αφορά τώρα τα ζητήματα του προσωπικού τα οποία θέσατε, έχει ακολουθηθεί η διαδικασία και βρίσκεται σε εξέλιξη η πρόσληψη εκατόν πενήντα επτά προσώπων με σύμβαση διάρκειας οκτώ μηνών. Έχει υπάρξει σχετική απόφαση στις 7 Αυγούστου του 2020 με πράξη του Υπουργικού Συμβουλίου. Υπάρχει, δηλαδή, η υπ' αριθμόν 33/06 πράξη του Υπουργικού Συμβουλίου, όπως υπάρχει και η πρόσληψη εβδομήντα οκτώ γεωτεχνικών με την έκτακτη διαδικασία του ν.2190, προκειμένου να αντιμετωπιστούν επιπρόσθετες ανάγκες - πρόκειται για τη διαδικασία του άρθρου 20- στα περιφερειακά υποκαταστήματα του ΕΛΓΑ. Θα υπάρξει, επίσης, τη Δευτέρα, όπως σας είπα, νομοθεσία, που όμως συνδέεται με τον «Ιανό», η οποία θα ρυθμίζει τα ζητήματα των υπερωριών και των αμοιβών όσων απασχολήθηκαν επιπροσθέτως σε εκτιμήσεις και συνέδραμαν ουσιαστικά στην προσπάθεια την οποία κάνει ο ΕΛΓΑ. Υπάρχει τώρα για την αντιμετώπιση του «Ιανού» και βεβαίως υπάρχει και μία διαδικασία πρόσληψης πέντε ατόμων η οποία έχει κινηθεί και κινείται. Είναι ειδικότητες συγκεκριμένες. Είναι δύο άτομα Πληροφορικής και τρία άτομα Διοικητικού - Οικονομικού για την κάλυψη πάγιων και διαρκών αναγκών του οργανισμού. Αυτά ως προς τον προγραμματισμό των προσλήψεων.
Ευχαριστούμε τον κύριο Υπουργό. Κυρία Μανωλάκου, έχετε τον λόγο για τη δευτερολογία σας.
Είναι άδικο, κύριε Υπουργέ. Είναι άδικο γιατί αυτό το προσωπικό δουλεύει σκληρά. Ήδη αυτή τη στιγμή μετακινούνται από περιοχές για να αντιμετωπίσουν καταστροφές από τον «Ιανό». Έχουν δώσει την ψυχή τους. Και το λέω αυτό γιατί πριν δέκα χρόνια πρωτόδικα είχαν δικαιωθεί και μάλιστα υποχρέωνε η απόφαση τη διοίκηση του ΕΛΓΑ να τους επαναπροσλάβει, γιατί θεωρούσε ότι είναι αναγκαίοι και ότι καλύπτουν πάγιες και διαρκείς ανάγκες. Αυτό φαίνεται. Μέχρι σήμερα εδώ και έξι χρόνια συνεχώς δουλεύουν. Και, μάλιστα, έβαζε και τιμωρία η πρωτόδικη απόφαση. Εάν δεν προσλαμβάνονταν, ο ΕΛΓΑ έπρεπε να τους πληρώνει με 100 ευρώ την ημέρα. Αφορούσε, μάλιστα, πενήντα άτομα. Επειδή υπήρξε καθυστέρηση στην έκδοση της απόφασης, πολλοί από αυτούς είχαν βρει άλλη δουλειά. Αυτοί, όμως, που δέχτηκαν να επαναπροσληφθούν, να γυρίσουν πίσω, σας πληροφορώ ότι έχουν πάρα πολλά προσόντα. Δεν είναι μόνο η εμπειρία του εκτιμητικού έργου αυτή την εξαετία. Έχουν όχι μόνο πτυχία της Γεωπονικής Σχολής, έχουν και μεταπτυχιακά και ξένες γλώσσες αλλά και άλλα πτυχία Οικονομικών. Και όμως η προηγούμενη διοίκηση τους πήγε στο εφετείο. Η απόφαση τους πετάει, στην κυριολεξία, σαν στυμμένες λεμονόκουπες και εσείς σηκώνετε τα χέρια ψηλά, τη στιγμή που μπορείτε να πάρετε μέτρα, να φέρετε μία τροπολογία, που έπρεπε να την έχετε φέρει άμεσα και γρήγορα και να την έχετε ετοιμάσει. Και το λέμε αυτό, γιατί η μονιμοποίησή τους ως αορίστου χρόνου, όπως είναι και οι υπόλοιποι υπάλληλοι, δεν αποτελεί δημοσιονομικό κόστος, αφού ήδη πληρώνονται αυτοί οι άνθρωποι. Υπάρχει εξάλλου και ένα νομικό προηγούμενο με τις καθαρίστριες και υπάρχει και το αποθεματικό του ΕΛΓΑ από τις ασφαλιστικές εισφορές των αγροτών για να αμείβονται. Χρειάζονται. Δεν ζητιανεύουν τη δουλειά. Χρειάζονται, γιατί έχουν πείρα και ειδικά σε αυτές τις δύσκολες καταστάσεις μπορούν να αποδώσουν πολλαπλάσια. Μπορεί να ανακοινώνετε προσλήψεις. Πότε αυτοί οι άνθρωποι θα εκπαιδευτούν στο εκτιμητικό έργο; Έχετε έτοιμους ανθρώπους. Και θέλω να σας πω το εξής: Ποια είναι αυτή τη στιγμή η κατάσταση στον ΕΛΓΑ; Την ξέρετε πολύ καλά. Οι γεωπόνοι εκτιμητές είναι διακόσιοι ογδόντα επτά και οι κτηνίατροι είκοσι οκτώ. Κάθε χρόνο προσλαμβάνονται κατά μέσον όρο εκατόν εξήντα εποχικοί. Συνεπώς το νούμερο που μας δώσατε, οι εκατόν πενήντα επτά, είναι ότι προσλαμβάνονται για κάποιον χρόνο. Ο ΕΛΓΑ έχει το εξής χαρακτηριστικό: Δεν είναι φορέας αποδοχής στην κινητικότητα. Το αποτέλεσμα είναι κόσμος να φεύγει κάτω από την πίεση της εντατικής δουλειάς με άγχος. Μόνο το 2020, έφυγαν με κινητικότητα ή σύνταξη σαράντα γεωπόνοι εκτιμητές, δηλαδή περίπου το 18%. Συνεπώς δεν μπορείτε να απολύετε έμπειρους γεωπόνους εκτιμητές. Εμείς σας ζητάμε να το πάρετε πίσω, γιατί χρειάζεται μόνιμο προσωπικό χρήσιμο και έμπειρο, και αυτή τη στιγμή θα είναι όχι μόνο άδικο, αλλά και απάνθρωπο.
Κύριε Υπουργέ, έχετε τον λόγο για τη δευτερολογία σας.
Προχωρήσαμε σε μια σειρά από κρίσεις που αφορούν την επάρκεια των συγκεκριμένων εργαζομένων, την αναγκαιότητά τους, τον χρόνο που εργάζονται και είπατε διάφορα πράγματα. Ενδεχομένως να είναι έτσι και δεν θα είχαμε καμμία αντίρρηση να το αποδεχτούμε. Ξέρετε, υπάρχει ένα μικρό πρόβλημα που λέγεται «εφετειακή απόφαση» και δεν αποτελεί καλό παράδειγμα διοικήσεως, αντιθέτως είναι ο ορισμός της κακής διοικήσεως αυτό που μου λέτε, να κάμψω δηλαδή τη νομοθεσία των προσλήψεων, όλη τη νομοθεσία των προσλήψεων να την κάμψω, να καταστρατηγηθούν σειρά διατάξεων που ρυθμίζουν τα ζητήματα των προσλήψεων στο δημόσιο, για να παρακάμψω δικαστική απόφαση. Αυτό είναι κάτι το οποίο δεν μπορεί να γίνει, κάτι το οποίο θα γίνεται γενικώς - και τι σημαίνει αυτό; - για όποιον εργαζόμενο κάνει μία δικαστική διεκδίκηση, για όλους τους εργαζομένους - δεν θα γίνει ειδικά για τους συγκεκριμένους δεκατέσσερις - και το εισηγείστε και είναι μια πάγια γενική θέση, ότι ανεξαρτήτως της εγκυρότητας ή της ακυρότητας της συμβάσεως, ανεξαρτήτως αν μια σύμβαση ήταν ορισμένου χρόνου ή δεν ήταν ορισμένου χρόνου, ανεξαρτήτως του αν μία σύμβαση ήταν αορίστου χρόνου, αλλά όμως δεν είχε μονιμοποιηθεί, τότε όποιος αποκτά μια οποιαδήποτε εργασιακή σχέση στο δημόσιο, εν συνεχεία με οποιοδήποτε καθεστώς αυτός θα μένει εντός. Αν αυτό το εισηγείστε ως μια γενική θέση και ως μια γενική πολιτική, αυτό σημαίνει να αλλάξουμε όλον τον μηχανισμό των προσλήψεων στο δημόσιο. Αυτό είναι μια συζήτηση. Αλλά αντιλαμβάνεστε ότι με τις συγκεκριμένες νομικές διατάξεις και με τη συγκεκριμένη δικαστική απόφαση δεν είναι ζήτημα το αν είναι καλοί ή κακοί εργαζόμενοι - όπως ξέρετε, δεν την κάναμε εμείς την έφεση σε τελευταία ανάλυση, δεν είναι η δική μας διοίκηση η οποία έκανε την έφεση, αλλά η προηγούμενη διοίκηση - , αλλά η δική μας διοίκηση δεσμεύεται από το αποτέλεσμα της δικαστικής απόφασης.
Ευχαριστούμε τον κύριο Υπουργό. Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και διακόπτουμε τη συνεδρίαση για τις 12.00΄, για να συνεχίσουμε με την ειδική ημερήσια διάταξη.
Κυρίες και κύριοι συνάδελφοι, συνεχίζεται η συνεδρίαση. Πριν εισέλθουμε στην ειδική ημερήσια διάταξη, θα ήθελα να προβώ σε μερικές ανακοινώσεις προς το Σώμα. Η πρώτη ανακοίνωση έχει ως εξής: Οι Υπουργοί Οικονομικών, Ανάπτυξης και Επενδύσεων, Εργασίας και Κοινωνικών Υποθέσεων, Δικαιοσύνης, Εσωτερικών, Επικρατείας και ο Αναπληρωτής Υπουργός Οικονομικών κατέθεσαν στις 12-10-2020 σχέδιο νόμου με θέμα: «Ρύθμιση Οφειλών και Παροχή Δεύτερης Ευκαιρίας». Παραπέμπεται στην αρμόδια Διαρκή Επιτροπή. Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 9-10-2020 ποινική δικογραφία που αφορά στον τέως Αναπληρωτή Υπουργό Υγείας κ. Παύλο Πολάκη. Επίσης, η Ειδική Μόνιμη Επιτροπή Κοινοβουλευτικής Δεοντολογίας καταθέτει τις εκθέσεις της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτών. Τέλος, η συνάδελφος και Αντιπρόεδρος της Βουλής κ. Σοφία Σακοράφα αιτείται τη χορήγηση ολιγοήμερης άδειας απουσίας στο εξωτερικό, προκειμένου να εκπροσωπήσει το κόμμα της, το ΜέΡΑ25, και την Προοδευτική Διεθνή, ως διεθνής παρατηρήτρια των εθνικών εκλογών της Βολιβίας από 15 Οκτωβρίου έως 22 Οκτωβρίου του 2020. Το Σώμα εγκρίνει;
Το Σώμα παρέσχε την αιτηθείσα άδεια.
Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αιτήσεις άρσης ασυλίας Βουλευτών: συζήτηση και λήψη απόφασης, σύμφωνα με τα άρθρα 61 και 62 του Συντάγματος και το άρθρο 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Ιωάννη Βαρουφάκη και Ιλχάν Αχμέτ. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκε η έκθεση στις 7 Οκτωβρίου του 2020, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Ιωάννη Βαρουφάκη. Επίσης, από την ίδια επιτροπή, την Ειδική Μόνιμη Επιτροπή Κοινοβουλευτικής Δεοντολογίας, ανακοινώθηκε η έκθεση στις 7 Οκτωβρίου του 2020, σύμφωνα με την οποία τα μέλη της επιτροπής πρότειναν κατά πλειοψηφία τη μη άρση της ασυλίας του κ. Ιλχάν Αχμέτ. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντοτε, εφόσον ζητηθεί, στον Βουλευτή στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Σας υπενθυμίζω ότι, σύμφωνα με απόφαση της Διάσκεψης των Προέδρων της 7ης Μαρτίου 2018, για τη διαδικασία αυτή έχει ενεργοποιηθεί το νέο σύστημα ηλεκτρονικής ονομαστικής ψηφοφορίας. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ηλεκτρονική ψηφοφορία, όπως σας προανέφερα. Έχει αποσταλεί στις Κοινοβουλευτικές Ομάδες σχέδιο επιστολικής ψήφου σε μορφή ψηφοδελτίου για όσους συναδέλφους επιθυμούν να ψηφίσουν και δεν δύνανται να παρευρεθούν στη συνεδρίαση λόγω των περιοριστικών μέτρων κατά του κορωνοϊού. Η πρώτη υπόθεση αφορά στον Γραμματέα του ΜέΡΑ25, συνάδελφο κ. Γιάνη Βαρουφάκη. Η κατηγορία, όπως έχει διαμορφωθεί, σας αναφέρεται στα ψηφοδέλτια που έχουν διανεμηθεί, οπότε θα ακούσουμε τώρα τον κύριο Πρόεδρο και βεβαίως, στη συνέχεια, αν υπάρχει Βουλευτής που επιθυμεί να πάρει τον λόγο, θα του δοθεί ο λόγος, σύμφωνα με το άρθρο και τους περιορισμούς του άρθρου 108 του Κανονισμού της Βουλής. Κύριε Βαρουφάκη, έχετε τον λόγο. Νομίζω ότι πέντε λεπτά είναι αρκετά.
Ευχαριστώ πολύ, κύριε Πρόεδρε. Ευχαριστώ πολύ, κυρίες και κύριοι συνάδελφοι. Μπροστά μας έχουμε μια δικογραφία, που αν δεν απορριφθεί ως απαράδεκτη, ως συνταγματικά, ηθικά και πολιτικά απαράδεκτη, θα πλήξει τον κοινοβουλευτισμό, θα υπονομεύσει το Σύνταγμα και θα δηλητηριάσει τον πολιτικό μας πολιτισμό. Αυτό ήταν το μήνυμα του υπομνήματος, το οποίο κατέθεσα στην Επιτροπή Δεοντολογίας. Θα μου επιτρέψετε να το καταθέσω και στα Πρακτικά της Βουλής για να υπάρχει. [[Στο σημείο αυτό ο Γραμματέας του ΜέΡΑ25 κ. Γιάνης Βαρουφάκης καταθέτει για τα Πρακτικά το προαναφερθέν υπόμνημα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θέλω να ευχαριστήσω τους συναδέλφους, όλων των κομμάτων, που συμμετείχαν στην Επιτροπή Δεοντολογίας, πλην Ελληνικής Λύσης, που συμφώνησαν και πρότειναν την απόρριψη αυτής της δικογραφίας ως ενέχουσας πολιτική σκοπιμότητα. Σήμερα εδώ, στην Ολομέλεια, δίνεται μια ευκαιρία σε όλους μαζί να υποστηρίξουμε όχι εμένα, αλλά τον κοινοβουλευτισμό και βασικές αρχές, που πρέπει να τον διέπουν. Μπορεί τυπικά να ψηφίζουμε υπέρ ή εναντίον της άρσης ασυλίας μου, αλλά το ζητούμενο επί της ουσίας δεν έχει σχέση με άρση καμμίας ασυλίας. Το ζητούμενο - πολύ συγκεκριμένα - είναι το αυτονόητο και απερίσπαστο δικαίωμα της ελεύθερης μετακίνησης Βουλευτών για την άσκηση των βουλευτικών μας καθηκόντων. Η δικογραφία, που έχετε μπροστά σας ισοδυναμεί με αμφισβήτηση αυτής της αδιαμφισβήτητης ελευθερίας του Βουλευτή. Λαμβάνω τον λόγο σήμερα, ενώπιον της Ολομέλειας, επειδή εκείνες τις μέρες του Απριλίου - Μαΐου αμφισβητήθηκε επί της ουσίας, κατ' εξακολούθηση και κατά συρροή, το συνταγματικό, πολιτικό και ηθικό δικαίωμά μου να έλθω σ' αυτή εδώ την Αίθουσα για να τοποθετηθώ ως Βουλευτής και ως Πρόεδρος Κοινοβουλευτικής Ομάδας. Όσες πολιτικές διαφορές και να έχουμε, αγαπητές και αγαπητοί συνάδελφοι, είμαι σίγουρος ότι κατανοείτε τη σημασία της αμφισβήτησης αυτού του συνταγματικού, ηθικού και πολιτικού δικαιώματος ενός Βουλευτή. Αμφισβητούνται, δηλαδή, μέσα απ' αυτή τη δικογραφία τα συνταγματικά δικαιώματα της κάθε μίας και του καθένα μας, ανεξαρτήτως κομματικής τοποθέτησης, δηλαδή πλήττεται ο κοινοβουλευτισμός. Ξεκινώ με το συνταγματικό δικαίωμα, όπως έχω υποχρέωση, το οποίο η δικογραφία αυτή πλήττει. Γνωρίζετε όλοι, αλλά πρέπει να το ξαναπούμε ότι το Σύνταγμα εξασφαλίζει στους Βουλευτές το δικαίωμα της άσκησης των καθηκόντων μας με τρόπο, που να μη δύναται να περιορίζεται από την εκτελεστική εξουσία και προφανώς, από τα Σώματα Ασφαλείας, των οποίων η εξουσία εποπτεύεται και ελέγχεται από την Κυβέρνηση. Συγκεκριμένα, το άρθρο 62 του Συντάγματος ορίζει ότι όσο διαρκεί η βουλευτική περίοδος, ο Βουλευτής - πάω κατευθείαν σ' αυτό που έχει σημασία, δεν μιλάω για τη σύλληψή ή φυλάκιση κ.λπ. - δεν περιορίζεται χωρίς άδεια του Σώματος. Τελεία. Γι' αυτόν τον λόγο, πολύ σωστά η Κυβέρνηση στην υπουργική απόφαση της 22ας Μαρτίου, με την οποία είχαμε τα περιοριστικά μέτρα, αναφέρει ρητά ότι ο εν λόγω περιορισμός δεν περιλαμβάνει μέλη της Κυβέρνησης, Υπουργούς, Βουλευτές, για εκπλήρωση των καθηκόντων τους. Τι σημαίνει αυτό, κυρίες και κύριοι συνάδελφοι; Σημαίνει ένα πράγμα: Μετά την απλή επίδειξη της βουλευτικής ταυτότητας, κανένα όργανο της Αστυνομίας ή του Λιμενικού δεν έχει το δικαίωμα να εμποδίσει τη μετακίνηση Βουλευτή, είτε κατά την περίοδο της ισχύος των περιοριστικών μέτρων είτε σε άλλες περιόδους. Τελεία και παύλα. Η άποψη που ακούστηκε από συγκεκριμένο Βουλευτή - ο οποίος ευτυχώς μειοψήφισε - ότι το αστυνομικό ή λιμενικό όργανο οφείλει να ελέγξει, εάν κατά μία συγκεκριμένη μετακίνηση ο Βουλευτής βρίσκεται σε άσκηση των δραστηριοτήτων του, είναι απλά ανατριχιαστική για δύο λόγους: Πρώτον, καταλύει το άρθρο 62 του Συντάγματος. Δεύτερον, για σκεφτείτε το αυτό. Αυτό έχει πολύ μεγάλη σημασία, κυρίες και κύριοι συνάδελφοι. Το λέω από την καρδιά μου αυτό. Έτσι τίθεται σε απίστευτα δύσκολη θέση η γυναίκα ή ο άντρας του Λιμενικού ή της Αστυνομίας. Αφήνουμε τους ανθρώπους μας, τους ένστολους, ανοικτούς σε αφόρητες πιέσεις, ορμώμενες από πολιτικές σκοπιμότητες, όταν τους λέμε ότι έχουν υποχρέωση ή δικαίωμα να ελέγχουν κατά πόσον η μετακίνηση του Βουλευτή εμπίπτει στα καθήκοντα του Βουλευτή. Φαντάζεστε μια Ελλάδα, που, τα Σώματα Ασφαλείας κρίνουν κατά τις μετακινήσεις σας αν ασκείτε και πώς ασκείτε τα βουλευτικά σας καθήκοντα; Δεν νομίζω ότι θέλετε να ζείτε σε μια τέτοια χώρα. Συνεχίζω με το ηθικό δικαίωμα, για τις συγκεκριμένες μετακινήσεις μου, όχι γενικά, που πλήττει αυτή η δικογραφία. Το νόμιμο, κυρίες και κύριοι συνάδελφοι, δεν είναι και ηθικό. Δεν θα διανοούμην να χρησιμοποιήσω τη βουλευτική ασυλία για να πάω διακοπές στη Μύκονο ή στην Αίγινα, το δηλώνω, και ας μου έδινε το δικαίωμα αυτό το Σύνταγμα. Τα περιοριστικά μέτρα, κυρίες και κύριοι συνάδελφοι, έπιασαν τη σύζυγο μου και εμένα στο σπίτι μας στην Αίγινα. Στόχος μας ήταν να μείνουμε εκεί, όπως έπρεπε να κάνουν όλοι οι πολίτες, χωρίς να μετακινηθούμε καν από το σπίτι μας, αν μπορούσαμε. Θέλω να σας θυμίσω - είμαι σίγουρος ότι το θυμάστε - ότι ήμουν ο μόνος πολιτικός Αρχηγός, ο μόνος Πρόεδρος που σηκώθηκε σε αυτό εδώ το Βήμα - και μάλιστα πριν να έρθω εδώ με επιστολή μου στον Πρόεδρο της Βουλής - και ζήτησε η Βουλή να λειτουργεί σε πλήρη σύνθεση με τηλεδιάσκεψη. Είχα πει ότι αν εμείς στο ΜέΡΑ25, ένα νέο μικρό κόμμα, μπορούμε να έχουμε κεντρικές επιτροπές και όλα με τηλεδιάσκεψη, σίγουρα μπορεί να το κάνει και το Ελληνικό Κοινοβούλιο, όπως το κάνει το Ευρωπαϊκό Κοινοβούλιο. Η πρόταση του ΜέΡΑ25 για συνεχή λειτουργία σε πλήρη σύνθεση της Βουλής και το δικαίωμα, δηλαδή, που θα μου έδινε να συμμετέχουμε με τηλεδιάσκεψη στην Ολομέλεια της Βουλής, απερρίφθη. Δεν θα το σχολιάσω. Παρεμπιπτόντως, ως ΜέΡΑ25 επαναφέρουμε αυτή την πρόταση, γιατί βλέπουμε ότι ο κορωνοϊός δεν μας εγκαταλείπει όσο γοργά θα θέλαμε και δεν είναι σωστό η Βουλή να υπολειτουργεί. Θα έπρεπε - είναι η πρότασή μας, δεν είναι της στιγμής βέβαια, θα επιστρέψουμε με αυτή την πρόταση - να δίνεται η δυνατότητα σε όλους τους Βουλευτές σε πλήρη σύνθεση να συμμετέχουν μέσω τηλεδιάσκεψης. Δεν ξέρουμε το δεύτερο κύμα πότε θα τελειώσει. Κλείνω την παρένθεση. Έρχομαι τώρα στην ημέρα που αναφέρεται στη δικογραφία, την 8η Απριλίου. Θυμάμαι, επειδή δεν μπορούσα να μιλήσω με τηλεδιάσκεψη, πήρα το πλοίο από την Αίγινα προς τον Πειραιά. Ήρθα στο Μέγαρο της Βουλής. Τοποθετήθηκα και μάλιστα μιλώντας, αν θυμάστε, για την πρόβλεψη του ΜέΡΑ25 για μια ύφεση της τάξης του 10%, όταν την περίοδο εκείνη η Κυβέρνηση μιλούσε για ύφεση μεταξύ 0% και 3%, όταν η Τράπεζα της Ελλάδος επέμενε στο 4% μέχρι τον Ιούνιο. Εκείνο το βράδυ, αφού επέστρεψα στην οικία μου, τα μέσα μαζικής ενημέρωσης και ιδίως τα κανάλια επιδόθηκαν σε έναν καταιγισμό ψευδών ρεπορτάζ τύπου: «Ο Βαρουφάκης παραβίασε την καραντίνα και πήγε διακοπές στην Αίγινα.». Για ένα πεντάλεπτο τηλεοπτικής «αντιβαρουφικής» συκοφαντίας δημοσιογράφοι - και κάποιοι από αυτούς εξαιρετικοί - παραπλάνησαν το κοινό, λέγοντας για παράδειγμα, ότι οι πολίτες είχαν υποχρέωση να κατευθυνθούν στην οικία που ήταν δηλωμένη στο Ε1 τους. Αν αυτό συνέβαινε, κυρίες και κύριοι συνάδελφοι, καταλαβαίνετε ότι θα καταργούνταν τα περιοριστικά μέτρα της Κυβέρνησης. Ο μισός ελληνικός πληθυσμός δεν κατοικεί εκεί που είναι δηλωμένο στο Ε1. Δηλαδή, οι φοιτητές από την Κομοτηνή, θα έπρεπε να πάνε στο σπίτι τους; Δυστυχώς, υπήρξαν και δύο Υπουργοί, που παρασυρμένοι από την ευκαιρία να πλήξουν τον Βαρουφάκη ή την Αντιπολίτευση, έφτασαν στο σημείο να μου πουν να ζητήσω συγγνώμη. Κυρίες και κύριοι συνάδελφοι, δεν σας κρύβω ότι υπήρχαν πολλές φωνές, έγκριτων νομικών, που μου συνέστησαν να προβώ σε μηνύσεις και συγκεκριμένα για ένα ζήτημα: Όταν έφτασα στο λιμάνι της Αίγινας, λιμενικός - δίπλα του είχε έναν δήμαρχο ωρυόμενο - και με τρόπο ιδιαίτερα προσβλητικό, μου ζήτησε τα χαρτιά μου. Μου θύμισε άλλες εποχές. «Τα χαρτιά σας.». Κατεβάζω το παράθυρο του αυτοκινήτου και του δίνω τη βουλευτική μου ταυτότητα, με τα λόγια επακριβώς: «Σας δείχνω τη βουλευτική μου ταυτότητα, σε περίπτωση που δεν με αναγνωρίσατε.». Μου λέει: «Το Ε1 σας, κύριέ μου.». Του λέω: «Συγγνώμη, σύμφωνα με την υπουργική απόφαση, αυτό το περιοριστικό μέτρο δεν ισχύει για Βουλευτές.». Μου λέει: «Ισχύει. Δεν θα πάτε πουθενά.». Του λέω: «Συγγνώμη, κάνετε λάθος.». Προχώρησα πέντε μέτρα μπροστά με το αυτοκίνητό μου, έκατσα στην ουρά με όλα τα άλλα αυτοκίνητα, ψεκάστηκε το αυτοκίνητο κι έφυγα. Στη δικογραφία δυστυχώς αλλιώς παρουσιάζονται τα πράγματα. Δεν μήνυσα κανέναν. Και θα σας πω γιατί δεν μήνυσα κανέναν. Πρώτον, επειδή απεχθάνομαι την ποινικοποίηση της πολιτικής αντιπαράθεσης, ακόμα κι όταν βασίζεται σε δυσφήμιση λόγω πολιτικών σκοπιμοτήτων. Δεύτερον, για να προστατεύσω τους άνδρες και τις γυναίκες του Λιμενικού Σώματος, δεδομένου ότι οι προϊστάμενοί τους δεν τους προστάτευσαν. Πραγματικά θα πω άλλη μια φορά ότι αυτό το λέω από την καρδιά μου. Προχωρώ τέλος στο πολιτικό δικαίωμα να ζητήσω από εσάς την απόρριψη ως απαράδεκτης της συγκεκριμένης δικογραφίας. Κάποιοι συνάδελφοι στην επιτροπή αλλά και στα κοινωνικά μέσα δικτύωσης αναφέρθηκαν στο εκλογικό πρόγραμμα του ΜέΡΑ25, όπου προτείνουμε την κατάργηση της βουλευτικής ασυλίας, πασχίζοντας να με παρουσιάσουν ως πολιτικά ασυνεπή, ότι ζητώ να μην αρθεί η ασυλία μου, παρά το γεγονός ότι στο ΜέΡΑ25 στο προεκλογικό μας πρόγραμμα - κι είμαστε περήφανοι γι' αυτό - προτείνουμε την κατάργηση της βουλευτικής ασυλίας. Δεν θα καταφέρουν να μας παρουσιάσουν ως ασυνεπείς. Η πολιτική συνέπεια του ΜέΡΑ25 παραμένει αρραγής. Πρώτον, κυρίες και κύριοι συνάδελφοι, δεν θα διανοούμην να κρυφτώ πίσω από τη βουλευτική ασυλία για οποιαδήποτε κατηγορία εναντίον μου αφορούσε αστική ή ποινική ευθύνη. Στο ΜέΡΑ25 προτείνουμε την άρση της βουλευτικής ασυλίας. Ποτέ δεν προτείναμε την άρση του δικαιώματος της ελεύθερης μετακίνησης των Βουλευτών κατά την άσκηση των βουλευτικών μας καθηκόντων. Επιπλέον, να σας θυμίσω κάτι που ισχύει για μας τους Βουλευτές, που δεν ισχύει για τους πολίτες. Όταν δεχόμαστε μια μήνυση ως Βουλευτές, ακόμα και η πιο απίθανη μήνυση πηγαίνει στην Επιτροπή Δεοντολογίας και καταλήγει στην Ολομέλεια. Εθιμικά. Δεν είναι λάθος αυτό. Δεν ασκώ κριτική. Απλά το παρατηρώ. Αντίθετα, για πολίτες μη Βουλευτές, αβάσιμες υποθέσεις μπορούν να μπουν στο αρχείο. Η συγκεκριμένη δικογραφία είναι όχι μόνο αβάσιμη, αλλά όπως είπα και προηγουμένως πλήττει το Σύνταγμα. Η πρόταση του ΜέΡΑ25 για κατάργηση της βουλευτικής ασυλίας έρχεται με την προϋπόθεση της προστασίας όλων των πολιτών από κακεντρεχείς, ανυπόστατες μηνύσεις που απλά δυσχεραίνουν το έργο της δικαιοσύνης. Για να το πω απλά, δεν ζητώ από εσάς σήμερα κάτι που εμείς στο ΜέΡΑ25 δεν προτείνουμε να ισχύει για όλους τους πολίτες. Απόρριψη εκ προοιμίου κάθε αντισυνταγματικής νομικά απαράδεκτης μήνυσης ή δικογραφίας. Κλείνοντας, ευχαριστώντας άλλη μια φορά όλες τις πτέρυγες, πλην Ελληνικής Λύσης, θέλω να πω σε εσάς, κυρίες και κύριοι συνάδελφοι, ότι την εποχή αυτή ο κοινοβουλευτισμός πλήττεται. Παρά τη μεγαλειώδη δικαστική καταδίκη της Χρυσής Αυγής, ο κοινοβουλευτισμός συνεχίζει να αμφισβητείται από δηλητηριώδεις ιδέες που εμπότισε στην κοινωνία μας η Χρυσή Αυγή. Σε μια τέτοια συγκυρία η καλύτερη απάντησή μας, ανεξάρτητα από τις κομματικές και πολιτικές διαφορές μας, είναι η λειτουργία της Βουλής να επανέλθει σε πλήρη σύνθεση με τηλεδιάσκεψη, όπως εμείς προτείνουμε από τον Μάρτιο. Από την άλλη, υπάρχει η κοινή μας στάση εναντίον μικροκομματικών σκοπιμοτήτων που εν τέλει πλήττουν τον κοινοβουλευτισμό.
Κι εγώ ευχαριστώ, κύριε Πρόεδρε. Στο σημείο αυτό υπάρχει συνάδελφος που θέλει να λάβει τον λόγο; Όχι. Προχωράμε στη δεύτερη υπόθεση, που αφορά στον συνάδελφο κ. Ιλχάν Αχμέτ. Ξέρετε ποιες είναι οι κατηγορίες. Πρόκειται για συκοφαντική δυσφήμιση κάποιων συμπατριωτών του, οι οποίοι είχαν καταδικαστεί σε αντίστοιχη μήνυση που είχε κάνει ο ίδιος. Η κατηγορία είναι ότι τώρα του έκαναν μήνυση για συκοφαντική δυσφήμιση. Αυτό είναι το ιστορικό. Ο κ. Ιλχάν Αχμέτ παρουσιάστηκε στη Βουλή. Θέλετε να πάρετε τον λόγο;
Μάλιστα, κύριε Πρόεδρε.
Παρακαλώ, έχετε τον λόγο.
Κύριε Πρόεδρε, θα μιλήσω από τη θέση μου, δεν θα απασχολήσω πολύ το Σώμα. Κατ' αρχάς, έχω την τιμή να εκπροσωπώ τη Θράκη, ιδιαίτερα τη μειονότητα, εδώ και τρεις θητείες, δίνοντας βέβαια μια μεγάλη μάχη σε αυτή την περιοχή για να προστατέψω κατ' αρχάς το Σύνταγμα, τους ελληνικούς νόμους και, βέβαια, τα συμφέροντα όλων των πολιτών στην περιοχή. Κύριε Πρόεδρε, δεν θα κουράσω το Σώμα. Απλώς θέλω να γνωρίζει το Σώμα κάποια πράγματα, τα οποία και θα καταθέσω στα Πρακτικά, αν και τα είπα και στην επιτροπή. Έχω δεχτεί ως «μειονοτικός» Βουλευτής - αν και δεν μου αρέσει αυτός ο όρος, όμως στην ουσία προέρχομαι από τη μειονότητα και έχω την τιμή να την εκπροσωπώ - μεγάλη λάσπη και μεγάλη συκοφάντηση. Μπορώ να πω ότι δέχτηκα έναν κανιβαλισμό στα ΜΜΕ, κυρίως στα social media, λόγω των πολιτικών μου απόψεων, λόγω της στάσης μου και των απόψεών μου σε διάφορα πολιτικά ζητήματα. Τι έκανα; Προσέφυγα, βεβαίως, στην ελληνική δικαιοσύνη. Η ελληνική δικαιοσύνη καταδίκασε αμετάκλητα έναν από αυτούς, τον άλλο για εξύβριση, τον άλλο για συκοφαντική δυσφήμιση και μάλιστα, ένας από τους μηνυτές μου σήμερα - που το έκανε για αντιπερισπασμό - ζήτησε και συγγνώμη στο εφετείο, προκειμένου να μην επικυρωθεί η ποινή του και ανακάλεσε όσα είπε και το αποδέχτηκε επισήμως το δικαστήριο. Το τι είπε δεν έχει όρια και ντρέπομαι εγώ ο ίδιος να τα πω. Ενδεικτικά μόνο θα πω αυτά που λέει ένας από αυτούς σε μια ανάρτησή του: «Αν τον συναντήσουμε στον δρόμο, τον καλούμε να τον λιντσάρουμε. Πάμε για ένα σκληρό λιντσάρισμα;». Να με λιντσάρουν για τις πολιτικές μου απόψεις. Κάποιος άλλος από τους μηνυτές λέει: «Όταν ο τελευταίος ομογενής απατεώνας Βουλευτής, την ημέρα που θα κρεμαστεί με τα έντερα του τελευταίου ιμάμη…», ζητώ συγγνώμη από το Σώμα, αλλά για να καταλάβετε το βαθμό, δεν θα πω τη λέξη «φασισμού», της επίθεσης που δεχόμαστε, «…θα γίνει μια ευτυχισμένη μειονότητα.». Κάποιος άλλος γράφει άλλα πράγματα, ο άλλος καλεί τη «17 Νοέμβρη» λέγοντας: «Πολλοί πολιτικοί, δικηγόροι και δικαστές θα ήταν δίκαιοι, αν υπήρχε η “17 Νοέμβρη”». Κι εγώ - πάλι εκλεγμένος Βουλευτής - τι έκανα για όλα αυτά; Όταν με ρώτησε στο ραδιόφωνο ένας δημοσιογράφος: «Κύριε Ιλχάν, τι έχετε να πείτε για όλη την απίστευτη επίθεση που δέχεστε και παρά ταύτα παίρνετε από όλα τα κόμματα πολύ μεγάλο αριθμό ψήφων των συμπολιτών σας;», απάντησα: «Ρε παιδιά, οι άνθρωποι εξυπηρετούν πολιτικές σκοπιμότητες, χειραγωγούνται.». Αυτό είπα. Τίποτα άλλο. Κλείνοντας, κύριε Πρόεδρε, θα ήθελα να πω ότι εγώ δεν φοβάμαι να αντιμετωπίσω τη δικαιοσύνη. Σαφέστατα. Από την άλλη, πρέπει να διαφυλάξουμε το κύρος και την τιμή του πολιτικού κόσμου. Άλλο είναι να ασκείς μια κριτική - όσο αυστηρή και να είναι - κι άλλο είναι ο διαδικτυακός κανιβαλισμός που ευτελίζει τις ανθρώπινες αξίες, ενώ μερικές φορές θέτει σε κίνδυνο και την πολυφωνία και την ελευθερία της έκφρασης, υπονομεύοντας μία από τις βασικές αρχές της δημοκρατίας μας. Θα ήθελα να διαβάσω από το βιβλίο του συντοπίτη μου και συνταγματολόγου, Ευριπίδη Στυλιανίδη, για τα Πρακτικά της Βουλής, τι γράφει για το άρθρο 62, για να καταλάβουν και οι Έλληνες πολίτες τι σημαίνει το ακαταδίωκτο των Βουλευτών. Γράφει: «Το ακαταδίωκτο προστατεύει τον Βουλευτή από υστερόβουλες ή πολιτικές διώξεις τρίτων, που σκοπίμως θα μπορούσαν να τον εκθέσουν, προκειμένου να τον πλήξουν πολιτικά, εξυπηρετώντας αλλότρια συμφέροντα και παρεμποδίζοντας την αμερόληπτη και ελεύθερη άσκηση των καθηκόντων του.». Θέλω να ευχαριστήσω όλες τις πτέρυγες της Βουλής, πλην της Ελληνικής Λύσης, που και αυτοί αρχικώς ψήφισαν ομόφωνα, αλλά τελευταία στιγμή εισήλθαν στην Αίθουσα και άλλαξαν τη γνώμη τους. Δημοκράτης είμαι, τους δίνεται το δικαίωμα. Ευχαριστώ όλες τις πτέρυγες της Βουλής, που διαφυλάττουν και θα διαφυλάξουν τη νομιμότητα του άρθρου 62 του ελληνικού Συντάγματος.
Ευχαριστώ, κύριε συνάδελφε. Υπάρχει κάποιος συνάδελφος, που θέλει να λάβει τον λόγο;
Εγώ, κύριε Πρόεδρε.
Ορίστε, κύριε Κεγκέρογλου.
Ευχαριστώ, κύριε Πρόεδρε. Δεν θα χρειαζόταν ίσως να προσθέσει κάτι κάποιος μετά τη σύντομη τοποθέτηση του Ιλχάν Αχμέτ, ο οποίος παρουσίασε την υπόθεση. Χρειάζεται, όμως, μια προέκταση. Πράγματι, φαίνεται καθαρά και απόλυτα από τα έγγραφα που προσκομίστηκαν στην επιτροπή ότι ο Ιλχάν Αχμέτ αναφέρθηκε ουσιαστικά στις δικαστικές αποφάσεις, οι οποίες αφορούσαν τα συγκεκριμένα πρόσωπα, τα οποία πράγματι με όλες τις ενέργειές τους αποδεικνύουν καθημερινά ότι εξυπηρετούν αλλότρια συμφέροντα, σκοτεινούς κύκλους - θα έλεγα εγώ - που κάθε άλλο παρά εξυπηρετούν τη χώρα. Επομένως είναι ένα δημοκρατικό δικαίωμα του Βουλευτή και του κάθε πολίτη να αναφερθεί σε δικαστική απόφαση, η οποία ακριβώς αυτόν τον χαρακτηρισμό τούς έδωσε με το να τους καταδικάσει ως συκοφάντες κ.λπ.. Εδώ έχουμε έναν αγώνα - τον ξέρετε - , καθώς επιδιώκουν να μεταφέρουν στις δικαστικές αίθουσες συζήτηση που αφορά ζητήματα που έχουν να κάνουν με τη μειονότητα. Οι σκοτεινοί κύκλοι αυτοί, οι οποίοι είναι πέρα από κάθε λειτουργία δημοκρατική των θεσμών και της ειρηνικής συνύπαρξης και ανάπτυξης της ευρύτερης περιοχής, αλλά έχουν το μυαλό τους σε άλλες σκοπιμότητες, δεν θα πρέπει να έχουν το δικαίωμα αντισυνταγματικά να δημιουργήσουν πρόβλημα πολιτικό στην περιοχή. Ως προς αυτό καθ' αυτό το δικαίωμα του Βουλευτή - νομίζω αναπτύχθηκε - είναι μια στάση της επιτροπής πάρα πολύ σημαντική, γιατί δεν θα μετατραπεί βεβαίως σε αυτές τις περιπτώσεις η Κοινοβουλευτική Δημοκρατία σε δικαστική, προκειμένου να ξανααποφασίσει για αποφάσεις που ήδη έχει λάβει. Είναι πέρα για πέρα απαράδεκτο για εμένα το αίτημα το οποίο κατατέθηκε, τυπικά βεβαίως σωστά από την πλευρά των δικαστικών αρχών, αλλά ως προς το περιεχόμενο και ως προς την ενέργεια των μηνυτών εναντίον του Ιλχάν Αχμέτ. Θα ήθελα να πω ότι η απόφαση πράγματι ήταν ομόφωνη. Μετέβαλε άποψη κατά τη συζήτηση άλλου θέματος ο Εκπρόσωπος της Ελληνικής Λύσης και δυστυχώς - και πρέπει να το πω - ταυτιζόμενος με τις επιδιώξεις των σκοτεινών κύκλων της μειονότητας. Αυτό είναι απαράδεκτο για ελληνικό κόμμα, για δημοκρατικό κόμμα μέσα στο πλαίσιο της λειτουργίας του δημοκρατικού πολιτεύματος να τοποθετούμαστε με αυτόν τον τρόπο. Βεβαίως, θα ήθελα να ζητήσω από όλους τους Βουλευτές να στηρίξουν την κατά πλειοψηφία απόφαση της Επιτροπής Δεοντολογίας. Ευχαριστώ.
Και εγώ σας ευχαριστώ, κύριε Κεγκέρογλου. Τον λόγο έχει ο κ. Χατζηδάκης.
Κύριε Πρόεδρε, άκουσα με μεγάλη προσοχή την ομιλία του αξιότιμου κυρίου Προέδρου του ΜέΡΑ25. Αν αντί για Βουλευτής ήμουν καθηγητής πανεπιστημίου, πραγματικά θα του έδινα μάστερ δημιουργικής ασάφειας. Εγώ θα ψηφίσω κατά της άρσης ασυλίας, αλλά να είμαστε λίγο πιο απλοί. Όχι, δεν σας ζητάω να με στηρίξετε, αλλά κάντε ό,τι θέλετε. Να είμαστε πιο σαφείς. Και ερωτώ, κύριε Πρόεδρε: Σήμερα αποφασίσατε την άρση της ασυλίας μου για ένα γήπεδο μπάσκετ, που είχε γίνει πριν από είκοσι χρόνια και παραπέμπετε έναν Βουλευτή και πρώην δήμαρχο που κατά την περίοδο που έγινε το γήπεδο μπάσκετ υπηρετούσε στο Πολεμικό Ναυτικό και έκανε περιπολία; Κάποτε πρέπει αυτά τα πράγματα να τα λύσετε.
Αυτά τα είπαμε στην επιτροπή, κύριε συνάδελφε. Υπάρχει ένα θέμα εκεί. Θα το δούμε. [[ΑΛΛΑΓΗ ΣΕΛΙΔΑΣ]] Προχωράμε στην ψηφοφορία. Η ψηφοφορία περιλαμβάνει και τις δύο υποθέσεις άρσης ασυλίας. Κάθε φορά στην οθόνη εμφανίζεται μία υπόθεση προς ψήφιση. Για να εμφανιστεί η επόμενη ή η προηγούμενη, θα πρέπει να πατήσετε το βέλος στο επάνω δεξί ή αριστερό μέρος της οθόνης αντίστοιχα. Βεβαιωθείτε ότι έχετε ψηφίσει όλες τις υποθέσεις άρσης ασυλίας. Αφού καταχωρίσετε την ψήφο σας, έχετε τη δυνατότητα να την ελέγξετε ή και να την αναθεωρήσετε έως τη λήξη της ψηφοφορίας. Αν έχετε οποιαδήποτε απορία ή δυσχέρεια στον χειρισμό του ηλεκτρονικού συστήματος, παρακαλώ να απευθύνεστε στους αρμόδιους υπαλλήλους της Βουλής. Παρακαλώ τώρα να ανοίξει το σύστημα της ηλεκτρονικής ψηφοφορίας, για να ψηφίσουν οι συνάδελφοι Βουλευτές επί των αιτήσεων άρσης ασυλίας. [[ΨΗΦΟΦΟΡΙΑ]] Κυρίες και κύριοι συνάδελφοι, θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής και την απόφαση της Διάσκεψης των Προέδρων της Πέμπτης 24 Σεπτεμβρίου 2020, με τις οποίες γνωστοποιούν την ψήφο τους. Οι ψήφοι αυτές θα συνυπολογιστούν στην καταμέτρηση, η οποία θα ακολουθήσει. [[Οι προαναφερθείσες επιστολές κατατίθενται για τα Πρακτικά και βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ηλεκτρονικής ονομαστικής ψηφοφορίας επί των αιτήσεων άρσης ασυλίας των συνάδελφων Βουλευτών κυρίων Γιάνη Βαρουφάκη και Ιλχάν Αχμέτ. Για την πρώτη υπόθεση του συναδέλφου κ. Γιάνη Βαρουφάκη εψήφισαν συνολικά 293 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 11 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 282 Βουλευτές. «ΠΑΡΩΝ» εψήφισε ουδείς. Συνεπώς η αίτηση της εισαγγελικής αρχής απορρίπτεται κατά πλειοψηφία. Για τη δεύτερη υπόθεση του κ. Ιλχάν Αχμέτ εψήφισαν συνολικά 295 Βουλευτές. Υπέρ της άρσεως ασυλίας, δηλαδή «ΝΑΙ», εψήφισαν 9 Βουλευτές. Κατά της άρσεως ασυλίας, δηλαδή «ΟΧΙ», εψήφισαν 286 Βουλευτές. «ΠΑΡΩΝ» εψήφισε ουδείς. Συνεπώς η αίτηση της εισαγγελικής αρχής απορρίπτεται κατά πλειοψηφία. Το αποτέλεσμα της διεξαχθείσης ηλεκτρονικής ονομαστικής ψηφοφορίας καταχωρίζεται στα Πρακτικά της σημερινής συνεδρίασης και έχει ως εξής:
Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14: 40΄ λύεται η συνεδρίαση για αύριο, ημέρα Πέμπτη 15 Οκτωβρίου 2020 και ώρα 10.00΄ με αντικείμενο εργασιών του Σώματος νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Ενσωμάτωση της Οδηγίας (ΕΕ) 2019/904 σχετικά με τη μείωση των επιπτώσεων ορισμένων πλαστικών προϊόντων στο περιβάλλον».